DECIZIA COMISIEI
din 2 iunie 2008
de modificare a Deciziei 2004/432/CE de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului
[notificată cu numărul C(2008) 2297]
(Text cu relevanță pentru SEE)
(2008/407/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/23/CE a Consiliului din 29 aprilie 1996 privind măsurile de control care se aplică anumitor substanțe și reziduurilor acestora existente în animalele vii și în produsele obținute de la acestea și de abrogare a Directivelor 85/358/CEE și 86/469/CEE și a Deciziilor 89/187/CEE și 91/664/CEE (1), în special articolul 29 alineatul (1) al patrulea paragraf și articolul 29 alineatul (2),
întrucât:
(1)
Directiva 96/23/CE stabilește măsurile de control pentru substanțele și grupele de reziduuri prevăzute în anexa I la directiva menționată. În temeiul Directivei 96/23/CE, înscrierea și menținerea pe listele cu țările terțe, din care statele membre sunt autorizate să importe animale și produse primare de origine animală reglementate de această directivă, sunt condiționate de prezentarea, de către țările terțe implicate, a unui plan în care să se precizeze garanțiile oferite de acestea în ceea ce privește monitorizarea grupelor de reziduuri și substanțe menționate în respectiva directivă.
(2)
Decizia 2004/432/CE a Comisiei din 29 aprilie 2004 de aprobare a planurilor de monitorizare a reziduurilor, prezentate de țările terțe în conformitate cu Directiva 96/23/CE a Consiliului (2), enumeră statele terțe care au prezentat un plan de monitorizare a reziduurilor, stabilind garanțiile oferite de acestea, în conformitate cu cerințele directivei menționate anterior.
(3)
Noua Caledonie și Tanzania au prezentat Comisiei planuri de monitorizare a reziduurilor privind animalele și produsele de origine animală care nu sunt menționate în cadrul anexei la Decizia 2004/432/CE. Evaluarea acestor planuri și informațiile suplimentare obținute de Comisie oferă garanții suficiente în ceea ce privește monitorizarea reziduurilor din aceste țări terțe pentru animalele și produsele vizate. Prin urmare, animalele și produsele de origine animală în cauză trebuie incluse pe lista acestor țări terțe din anexa la respectiva decizie.
(4)
Costa Rica, care nu se află pe lista din anexa la Decizia 2004/432/CE, a prezentat Comisiei un plan de monitorizare a reziduurilor de produse de acvacultură. Evaluarea respectivului plan și informațiile suplimentare obținute de Comisie oferă garanții suficiente în ceea ce privește monitorizarea reziduurilor de produse de acvacultură din țara terță în cauză. Prin urmare, produsele de acvacultură ar trebui incluse pe lista pentru Costa Rica din anexa la decizia respectivă.
(5)
Africa de Sud a fost ștearsă de pe lista din anexa la Decizia 2004/432/CE în ceea ce privește anumite animale și produse de origine animală, conform prevederilor Deciziei 2008/105/CE a Comisiei (3). Totuși, după ce a furnizat garanții substanțiale, Africa de Sud și-a menținut înscrierile referitoare la vânatul sălbatic și cel de crescătorie, inclusiv cel privitor la struți. În timp ce țara terță respectivă a demonstrat faptul că pune în aplicare planul de monitorizare 2007/2008 pentru struți, ea nu a reușit să prezinte dovada aplicării planului în cauză pentru vânatul sălbatic și cel de crescătorie, altul decât struții. Prin urmare, înscrierile privind animalele și produsele de origine animală în cauză trebuie șterse de pe lista pentru Africa de Sud din anexa la decizia respectivă.
(6)
O inspecție efectuată de Oficiul Alimentar și Veterinar în Republica Moldova a scos la iveală deficiențe grave cu privire la punerea în aplicare a planului de monitorizare a reziduurilor pentru mierea de albine. Prin urmare, înscrierea privind mierea pentru Republica Moldova trebuie ștearsă de pe lista inclusă în anexa la respectiva decizie. Autoritățile țării terțe în cauză au fost informate cu privire la acest aspect.
(7)
Ar trebui să se prevadă o perioadă de tranziție pentru loturile de animale și produsele de origine animală provenind din Africa de Sud și din Republica Moldova, care au fost expediate din aceste țări terțe în Comunitate, înainte de data punerii în aplicare a prezentei decizii, pentru a ține cont de durata necesară sosirii lor în Comunitate și a se evita orice perturbare a comerțului.
(8)
Prin urmare, Decizia 2004/432/CE ar trebui modificată în consecință.
(9)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
Anexa la Decizia 2004/432/CE se înlocuiește cu textul anexei la prezenta decizie.
Articolul 2
Prin prezenta decizie, modificările aduse listei din anexa la Decizia 2004/432/CE nu se aplică loturilor de animale și produselor de origine animală provenind din Africa de Sud și din Republica Moldova, dacă importatorul acestor animale și produse poate demonstra că au fost expediate din Africa de Sud și respectiv din Republica Moldova și că ele erau în drum spre Comunitate înainte de data aplicării prezentei decizii.
Articolul 3
Prezenta decizie se aplică de la 1 iunie 2008.
Articolul 4
Prezenta decizie se adresează statelor membre.
Adoptată la Bruxelles, 2 iunie 2008.